PMIndiaData/PMIndiaSum huggingface dataset:
दूरसंचार सेवा क्षेत्रात भेडसावणारा आर्थिक ताण कमी करण्यासंबंधिच्या प्रस्तावाला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने दूरसंचार सेवा क्षेत्राला भेडसावणारा आर्थिक ताण कमी करण्यासंबंधिच्या प्रस्तावाला मंजुरी दिली. दूरसंचार विभाग, दूरसंचार सेवा पुरवठादारांना 2020-21 आणि 2021-22 साठी देय असलेल्या स्पेक्ट्रम लिलाव हप्त्याची रक्कम एक वर्ष किंवा दोन्ही वर्षांसाठी विलंबाने भरण्याचा पर्याय देईल. ही रक्कम उर्वरित हप्त्यांमध्ये समप्रमाणात विभागली जाईल. यासंबंधी स्पेक्ट्रमचा लिलाव करताना एनपीव्हीचे संरक्षण करण्यासाठी व्याज आकारले जाईल. स्पेक्ट्रम लिलाव हप्त्याची रक्कम भरण्यासाठी वेळ दिल्यामुळे या दूरसंचार सेवा पुरवठादारांना बँक कर्जावरील व्याज आणि अन्य भरणा करण्यासाठी रोख रक्कम उपलब्ध होईल. दूरसंचार सेवा पुरवठादारांकडून परिचालन सुरु राहिल्यामुळे रोजगार आणि आर्थिक विकासाला चालना मिळेल. दूरसंचार सेवा पुरवठादारांची वित्तीय स्थिती सुधारल्यामुळे ग्राहकांना दर्जेदार सेवा मिळते. या निर्णयाची पुढील 15 दिवसात अंमलबजावणी केली जाईल. दूरसंचार मंत्र्यांच्या मंजुरीने परवाना संबंधी सुधारणांना गती देण्यात येईल.
राष्ट्रकुल स्पर्धा 2022 मध्ये रौप्य पदक मिळविणाऱ्या भारतीय महिला क्रिकेट संघातील सदस्यांचे पंतप्रधानांनी केले अभिनंदन

नवी दिल्ली 08 ऑगस्ट 2022 बर्मिंगहॅम येथे सध्या सुरु असलेल्या राष्ट्रकुल स्पर्धा 2022 मध्ये रौप्य पदक मिळविणाऱ्या भारतीय महिला क्रिकेट संघातील सदस्यांचे पंतप्रधान नरेंद्र मोदी यांनी अभिनंदन केले आहे. ट्वीट संदेशात पंतप्रधान म्हणाले; “क्रिकेट हा खेळ आणि भारत यांना एकमेकांपासून वेगळे करता येत नाही. आपल्या महिला क्रिकेट संघाने राष्ट्रकुल स्पर्धेत उत्तम खेळ केला आणि देशासाठी अत्यंत प्रतिष्ठेचे रौप्य पदक पटकाविले. राष्ट्रकुल स्पर्धेत क्रिकेटमध्ये आपण मिळविलेले हे पहिलेच पदक असल्यामुळे ते आपल्यासाठी नेहमीच खूप खास असेल. आपल्या महिला क्रिकेट संघातील सर्व सदस्यांना उज्ज्वल भविष्यासाठी उत्तमोत्तम शुभेच्छा.”
पंतप्रधानांनी फॉक्सकॉनचे अध्यक्ष यंग लिऊ यांची घेतली भेट

नवी दिल्ली, 23 जून 2022 पंतप्रधान नरेंद्र मोदी यांनी आज नवी दिल्ली येथे फॉक्सकॉन कंपनीचे अध्यक्ष यंग लिऊ यांची भेट घेतली. ट्वीट संदेशात पंतप्रधान म्हणाले; “फॉक्सकॉन कंपनीचे अध्यक्ष यंग लिऊ यांच्या भेटीने मला अत्यंत आनंद झाला आहे. सेमीकंडक्टर्ससह इतर इलेक्ट्रॉनिक्स वस्तूंच्या निर्मितीचा क्षमताविस्तार भारतात करण्यासंदर्भातील त्यांच्या योजनांचे मी स्वागत करतो. शून्य उत्सर्जनाचे लक्ष्य गाठण्यासाठीच्या आमच्या वचनबद्धतेला अनुसरून आम्ही इलेक्ट्रॉनिक्स वाहनांच्या उत्पादनाला अधिक प्रोत्साहन देत आहोत.”
‘प्रगती’द्वारे पंतप्रधानांनी साधला संवाद

‘तत्पर प्रशासन आणि वेळेवर अंमलबजावणी’ यासाठीच्या ‘प्रगती’ या बहूआयामी मंचाद्वारे पंतप्रधान नरेंद्र मोदी यांनी आज संवाद साधला. पंतप्रधानांच्या अध्यक्षतेखली ही बावीसावी बैठक झाली. पंतप्रधानांच्या अध्यक्षतेखाली झालेल्या याआधीच्या 21व्या बैठकीत 8.94 लाख कोटी रुपये गुंतवणुकीच्या 190 प्रकल्पांचा आढावा घेण्यात आला. 17 विभागातल्या सार्वजनिक तक्रारीच्या निवारणाचा आढावाही यावेळी घेण्यात आला होता. आजच्या बावीसाव्या बैठकीत पंतप्रधानांनी बँकिंग क्षेत्राशी संबंधित तक्रार निवारणाच्या प्रगतीचा आढावा घेतला. जनधन खातेधारकांना वितरित करण्यात आलेल्या रुपे डेबिट कार्डचा वापर वाढवण्याच्या दृष्टीने वित्त सचिवांनी प्रयत्न करावेत असे आवाहन पंतप्रधानांनी केले. तेलंगणा, कर्नाटक, पश्चिम बंगाल, मणिपूर, मिझोराम, केरळ, तामिळनाडू, छत्तीसगड, झारखंड आणि दिल्ली या राज्यातल्या रेल्वे, रस्ते, ऊर्जा, कोळसा आणि गॅस पाईपलाईन या क्षेत्रातल्या सुमारे 37,000 कोटी रुपयांच्या पायाभूत प्रकल्पांच्या प्रगतीचा त्यांनी आढावा घेतला. भारत-म्यानमार मैत्रीपुलाबाबतही यावेळी आढावा घेण्यात आला. ‘नॅशनल हेरिटेज सिटी डेव्हलपमेंट ॲण्ड ॲग्युमेंटेशन’ योजनेच्या (एचआरआयडीएवाय) प्रगतीचाही पंतप्रधानांनी आढावा घेतला. केंद्र सरकारची अनेक खाती गव्हर्नमेंट ई-मार्केट प्लेसचा उपयोग करत आहेत. मात्र आतापर्यंत केवळ दहा राज्यांनीच याचा वापर करण्याबाबत उत्सुकता दाखवली आहे. गव्हर्नमेंट ई मार्केट प्लेसमुळे खरेदीची गती वाढून पारदर्शकतेला चालना मिळते. त्याचबरोबर स्थानिक स्तरावरच्या उद्योगांना बळ मिळते. गळती आणि विलंब टाळण्यासाठी याचा जास्तीत जास्त वापर करण्याचे आवाहन पंतप्रधानांनी मुख्य सचिवांना केले. वस्तू आणि सेवा कर प्रणालीबाबत देशभरातले व्यापारी सकारात्मक असून त्यांनी ही नवी कर प्रणाली स्वीकारली आहे. या संदर्भातल्या त्यांच्या अडचणी सोडवण्यासाठी त्यांना मदतीचा हात हवा आहे, असं सांगून यासंदर्भात मुख्य सचिवांनी जिल्हा प्रशासनाचा उपयोग करावा असं आवाहन त्यांनी केलं. यामुळे छोट्या व्यापाऱ्यांना नवी प्रणाली स्वीकारणे सुलभ होईल असं पंतप्रधान म्हणाले. व्यापाराच्या संधीचा लाभ घेण्यासाठी छोट्या व्यवसायांनी वस्तू आणि सेवा करासंदर्भात नोंदणी केली पाहिजे याचा पुनरुच्चार त्यांनी केला. या आगळ्या निर्णयाचा सामान्य जनतेला आणि व्यापाऱ्यांना फायदा झाला पाहिजे असे ते म्हणाले. डिजिटल पेमेंटला चालना देऊन रोकड कमी वापरणाऱ्या समाजाकडे वाटचाल करण्यासाठी अविरत प्रयत्न करण्याचे आवाहन त्यांनी केले.
देशातल्या व्याघ्र गणना 2018 चा निकाल पंतप्रधान जारी करणार

पंतप्रधान नरेंद्र मोदी,देशातल्या व्याघ्र गणना 2018 चा निकाल 29 जुलै रोजी लोक कल्याण मार्ग येथे जारी करणार आहेत. व्याघ्र गणनेसाठीची व्याप्ती,नमुना आणि कॅमेरा ट्रापिंग प्रमाण हे मुद्दे लक्षात घेता हे जगातले सर्वात मोठे वन्य जीव सर्वेक्षण प्रयत्न असल्याचे मानण्यात येत आहे. भारतात दर चार वर्षांनी व्याघ्र गणना केली जाते. व्याघ्र गणनेची तीन आवर्तने 2006, 2010 आणि 2014 मधे पूर्ण झाली आहेत. हवामान बदलाचा प्रतिकूल परिणाम टाळण्यासाठी केंद्र सरकार आणि राष्ट्रीय व्याघ्र संवर्धन प्राधिकरण यांनी वाघांचे इकॉनॉमिक व्हॅल्यूएशन केले आहे.
पहिल्या खेलो इंडिया विद्यापीठ क्रीडा स्पर्धेचे पंतप्रधानांच्या हस्ते उद्‌घाटन

पंतप्रधान नरेंद्र मोदी यांच्या हस्ते पहिल्या खेलो इंडिया विद्यापीठ क्रीडा स्पर्धेचे उद्घाटन ओडिशा येथे आज व्हिडिओ लिंकच्या माध्यमातून करण्यात आले. पंतप्रधान म्हणाले की, हे केवळ क्रीडा स्पर्धेचे उद्घाटन नाही, तर भारतातील आगामी क्रीडा चळवळीची सुरूवात आहे. इथे तुम्ही केवळ एकमेकांचे स्पर्धक नाही तर ही स्पर्धा तुमच्या स्वतःशी सुद्धा आहे. मी तुमच्याशी तंत्रज्ञानाच्या माध्यमातून जोडलो गेलो आहे. परंतु, मी स्पर्धेच्या ठिकाणचा उत्साह, तेथील वातावरण, तुमच्यातील उत्सुकता, आवड या सगळ्यांना अनुभवतो आहे. भारताच्या इतिहासातील पहिली खेलो इंडिया विद्यापिठीय स्तरावरील क्रीडा स्पर्धा आजपासून ओडिशा इथे सुरू होत आहे. भारताच्या क्रीडा जगताच्या इतिहासात हा एक ऐतिहासिक क्षण आहे. भारताच्या क्रीडा विश्वासाठी देखील हे एक महत्त्वाचे पाऊल ठरणार आहे, असे पंतप्रधान म्हणाले. पंतप्रधान पुढे म्हणाले की, भारताच्या कानाकोपऱ्यातल्या युवकांमध्ये खेळांविषयी आवड निर्माण करण्यामध्ये आणि युवकांमधील क्रीडा क्षेत्रातील प्रतिभा शोधण्यासाठी खेलो इंडिया मोहिमेने एक महत्त्वाची भूमिका बजावली आहे. २०१८ मध्ये जेव्हा खेलो इंडिया क्रीडा स्पर्धांना प्रारंभ झाला, तेव्हा ३५०० खेळाडूंनी यामध्ये भाग घेतला होता. मात्र, केवळ तीन वर्षात हा खेळाडूंचा आकडा आता दुपटीने वाढून सहा हजारांपेक्षा अधिक झाला आहे. “चालू वर्षात खेलो इंडिया शालेय क्रीडा स्पर्धांनी ८० विक्रम मोडले आहेत. त्यापैकी ५६ विक्रम आपल्या मुलींच्या नावावर आहेत. आपल्या मुली विजयी झाल्या आहेत. आपल्या मुलींनी कमाल केली आहे. महत्त्वाची गोष्ट अशी की या मोहिमांमधून पुढे आलेली ही प्रतिभा कोणा मोठ्या शहरांमधील नाही तर लहानशा शहरांमधून आली आहे,“ पंतप्रधान म्हणाले. पंतप्रधानांनी नमूद केले की, भारतात गेल्या पाच ते सहा वर्षांत क्रीडा क्षेत्रातील सहभाग आणि प्रसारासाठी गांभीर्यपूर्वक प्रयत्न केले जात आहेत. खेळाडूंमधील प्रतिभा शोधण्याची प्रक्रिया, प्रशिक्षण, तसेच निवड प्रकिया यातही पारदर्शकतेला महत्त्व दिले जात आहे. “यातीलच काही खेळा़डू टोकियो ऑलिम्पिक स्पर्धांमध्ये सहभागी होण्याची शक्यता आहे. या मोहिमेतील खेळाडूंनी देशाला विविध क्रीडा स्पर्धांमधून जसे की, राष्ट्रकुल क्रीडा स्पर्धा, आशियाई स्पर्धा, एशियन पॅरा गेम्स, यूथ ऑलिम्पिक्स यामधून २०० हून अधिक पदके मिळवून दिली आहेत. २०० पेक्षा अधिक सुवर्ण पदके मिळविण्याचे ध्येय आहे. आणि महत्त्वाचे म्हणजे, तुमच्या स्वतःच्या सादरीकरणात सुधारणा करा आणि तुमच्या आकांक्षांना नवी उंची द्या,“ असे पंतप्रधान म्हणाले.
राजस्थानमधील बलवंत कुमावत या युवकाने घेतली पंतप्रधानांची भेट

राजस्थानमधील भिलवाडा येथील बलवंत कुमावत या युवकाने पंतप्रधान नरेंद्र मोदी यांची आज भेट घेतली. नरेंद्र मोदी पंतप्रधान व्हावेत अशी तीव्र इच्छा कुमावत याने व्यक्त केली होती. दोन वर्षांपूर्वी या युवकाने नरेंद्र मोदी यांच्याशी भेट होईपर्यंत पायात पादत्राणे न घालण्याची शपथ घेतली होती. तेव्हापासून तो अनवाणी वावरत होता. पंतप्रधान नरेंद्र मोदी यांच्याशी आज नवी दिल्ली येथे या युवकाची भेट झाल्यावर त्याचा संकल्प पूर्ण झाला. या युवकाने त्यानंतर पायात चपला चढवल्या. या ऊर्जेचा वापर राष्ट्रउभारणीच्या कामामध्ये करावा, असा सल्ला पंतप्रधानांनी कुमावत याला दिला. तसेच शरीराला त्रास होईल, अशा प्रकारची कोणतीही शपथ यापुढे घेऊ नये, असे सांगितले.
महिलांच्या 100 मीटर शर्यतीत सुवर्ण पदक जिंकल्याबद्दल द्युती चंदचे पंतप्रधानांनी केले अभिनंदन

पंतप्रधान नरेंद्र मोदी यांनी द्युती चंदचे 100 मीटर शर्यतीत सुवर्ण पदक जिंकल्याबद्दल अभिनंदन केले आहे. पंतप्रधान म्हणाले, ‘सर्वोत्तम धावपटूची सर्वोत्तम कामगिरी! महिलांच्या 100 मीटर शर्यतीत सुवर्णपदक पटकावल्याबद्दल द्युती चंदचे अभिनंदन. तू भारतासाठी अभिमानास्पद कामगिरी केली आहेस.’
मृदा आरोग्य पत्रिका आणि प्रधानमंत्री पीक विमा योजना यांचा पंतप्रधानांनी घेतला आढावा

पंतप्रधान नरेंद्र मोदी यांनी आज शेतकऱ्यांसाठी असलेल्या दोन महत्वूपर्ण योजनांचा आढावा घेतला. यामध्ये मृदा आरोग्य पत्रिका आणि प्रधानमंत्री पीक विमा योजना यांचा समावेश आहे. देशभरातील 16 राज्ये/केंद्रशासित प्रदेशांनी मृदा आरोग्य पत्रिका वितरणाचा पहिला टप्पा पूर्ण केला आहे. उर्वरित राज्ये या आठवडयातच हे काम पूर्ण करणार असल्याची माहिती यावेळी पंतप्रधानांना देण्यात आली. शेतकऱ्यांना देण्यात येणाऱ्या मृदा आरोग्‍य पत्रिकांवर त्यांच्या स्थानिक भाषेतच संपूर्ण तपशील नोंदवलेला असावा. प्रादेशिक भाषेत माहिती दिल्यास, त्यांना ती वाचण्यात कोणतीही अडचण येणार नाही, शेतकऱ्यांना माहिती सहजतेने समजू शकेल. यावर पंतप्रधानांनी या आढावा बैठकीत भर दिला. अत्याधुनिक तंत्रज्ञानाचा वापर मृदा आरोग्य तपासणीसाठी करणे शक्य आहे. “स्टार्ट अप” मधून यासाठी सहजपणे हाताळता येणारे छोटेसे यंत्र तयार करुन घेऊन मृदा आरोग्य तपासणी वरचेवर करता येऊ शकते, असे यावेळी पंतप्रधान म्हणाले. प्रधानमंत्री पीक विमा योजनेचाही आढावा या बैठकीत घेण्यात आला. 2016 चा खरीप हंगाम आणि 2016-17 चा रब्बी हंगाम मिळून 7,700 कोटींपेक्षा जास्त रुपये नुकसान भरपाई, विमा घेणाऱ्या शेतकऱ्यांना देण्यात आली. या विमा योजनेचा 90 लाखांपेक्षा जास्त शेतकऱ्यांनी लाभ घेतला, अशी माहिती यावेळी पंतप्रधानांना देण्यात आली. पीक विमा योजनेअंतर्गंत नुकसान भरपाई देताना यावेळी स्मार्ट फोन्स, रिमोट सेन्सिंग, उपग्रहामार्फत माहिती मिळवणे आणि ड्रोन यासारख्या आधुनिक तंत्रज्ञानाचा वापर करण्यात आला. त्यामुळे शेतकऱ्यांना विनाविलंब नुकसान भरपाई मिळू शकली, अशी माहिती यावेळी संबंधित अधिकाऱ्यांनी दिली. या बैठकीला कृषी मंत्रालयाचे वरिष्ठ अधिकारी, निती आयोग आणि पंतप्रधान कार्यालयाचे अधिकारी उपस्थित होते.
सिवगिरी मठ येथे पंतप्रधानांनी श्री नारायण गुरु यांना आदरांजली अर्पण केली

पंतप्रधान नरेंद्र मोदी यांनी आज केरळ मधल्या वरकला येथील सिवगिरी मठाला भेट दिली. त्यांनी थोर समाजसुधारक श्री नारायण गुरु यांना आदरांजली अर्पण केली. महासमाधी मंदिर येथे आणि वैदिका मठ येथे आदरांजली अर्पण करण्यासाठी आलेल्या पंतप्रधानांचे यावेळी लोकांनी उत्साहात स्वागत केले. श्री नारायण गुरुंचे आशीर्वाद मिळण्याचे भाग्य मला लाभले आहे, असे पंतप्रधानांनी उपस्थितांना संबोधित करतांना सांगितले. समाजातील गरीब, शोषित आणि वंचितांची सेवा करण्यासाठी श्री नारायण गुरु आपली प्रेरणा असल्याचेही पंतप्रधान म्हणाले.
वस्त्र  आणि प्रावरण निर्यात क्षेत्राला प्रोत्साहन देण्यासाठी आणि रोजगार निर्मितीसाठी  विशेष पॅकेजला केंद्रीय मंत्रिमंडळाची मंजुरी

वस्त्र आणि प्रावरण निर्यात क्षेत्राला प्रोत्साहन तसेच रोजगार निर्मितीच्या विशेष पॅकेजला आज पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत मंजुरी देण्यात आली. येत्या 3 वर्षात वस्त्र आणि प्रावरण क्षेत्रात एक कोटी नोकऱ्या निर्माण करण्यासाठी हे पाऊल उचलण्यात आले आहे. पॅकेजमुळे रोजगार निर्मितीला चालना मिळणार आहे तसेच निर्यातीला प्रोत्साहन मिळणार आहे. येत्या 3 वर्षात यामुळे निर्यातीत सुमारे 30 अब्ज अमेरिकी डॉलरची वाढ व्हायला आणि 74,000 कोटी रुपये गुंतवणूक व्हायला मदत होणार आहे. वस्त्रोद्योगात सुमारे 70 टक्के महिला कर्मचारी असल्यामुळे या क्षेत्रातल्या बहुतांश नव्या नोकऱ्या महिलांना मिळण्याची शक्यता आहे. अशा प्रकारच्या पॅकेजमुळे महिला सबलीकरण होऊन सामाजिक बदल घडायला सहाय्य मिळेल. पॅकेजमधील महत्त्वाची वैशिष्टये :- कर्मचारी भविष्य निर्वाह निधी योजनेत सुधारणा वस्त्रोद्योग क्षेत्रातील नव्या रोजगारांपैकी ज्यांची कमाई महिन्याला 15 हजार रुपयांपेक्षा कमी आहे त्यांच्यासाठी भविष्य निर्वाह निधीतला मालकाच्या योगदानाचा संपूर्ण 12 टक्के वाटा पहिल्या 3 वर्षासाठी भारत सरकार उचलणार आहे. सध्या प्रधानमंत्री रोजगार प्रोत्साहन योजनेंतर्गत मालकाचे 8.33 टक्के योगदान आधीच सरकार पुरवत आहे. वस्त्रोद्योग मंत्रालय येत्या तीन वर्षात मालकांचे अतिरिक्त 3.67 टक्के म्हणजे 1,170 कोटी रुपयांचे योगदान पुरवणार आहे. महिन्याला 15 हजारांहून कमी कमाई करणाऱ्या कर्मचाऱ्यांसाठी ईपीएफ पर्यायी असेल. यामुळे कामगारांच्या हातात अधिक पैसा खेळेल. कामकाजाची अतिरिक्त वेळ. आंतरराष्ट्रीय श्रम संघटनेच्या नियमानुसार कर्मचाऱ्यांसाठी ओव्हरटाइमची मर्यादा आठवडयाला आठ तासांपेक्षा अधिक नसेल. कर्मचाऱ्यांच्या कमाईत यामुळे वाढ होईल. निश्चित मुदतीचा रोजगार उद्योगाचे मोसमी स्वरुप लक्षात घेऊन निश्चित मुदतीच्या रोजगाराची संकल्पना राबविली जाईल. कायमस्वरुपी काम करणाऱ्या कामगारांसोबत निश्चित मुदतीच्या कामगारांचे कामकाजाचे तास, पगार, भत्ते गृहित धरले जातील. अतिरक्त प्रोत्साहन – सुधारित टीयूएफएस अंतर्गत वस्त्रोद्योग क्षेत्रातील रोजगार निर्मितीसाठी सबसिडी 15 टक्क्यांवरुन 25 टक्के केली जाईल. योजनेचे प्रमुख वैशिष्टय म्हणजे अपेक्षित रोजगार निर्मिती केल्यानंतरच सबसिडी वितरित केली जाईल. शुल्कात सवलत – नव्या योजनेंतर्गत राज्य सरकारच्या विविध करांचा परतावा दिला जाणार आहे. यामुळे सरकारी तिजोरीवर अतिरिक्त 5500 कोटी रुपयांचा बोजा पडण्याचा अंदाज आहे. पण यामुळे परकीय बाजारपेठांमध्ये भारताची स्पर्धात्मकता वाढायला चालना मिळणार आहे. प्राप्तीकर कायदा कलम 80 जेजेएए – वस्त्रोद्योग क्षेत्रााचे मोसमी स्वरुप लक्षात घेऊन प्राप्तीकर कायदा कलम 80 जेजेएए अंतर्गत 240 दिवसांची तरतूद शिथिल करुन 150 दिवस करण्यात आली आहे.
पंतप्रधानांची जी 20 शिखर परिषदेसाठी इंडोनेशियाला भेट

इंडोनेशियाचे राष्ट्राध्यक्ष जोको विडोडो यांच्या निमंत्रणावरून पंतप्रधान नरेंद्र मोदी 17 व्या जी 20 शिखर परिषदेला उपस्थित राहण्यासाठी 14-16 नोव्हेंबर दरम्यान इंडोनेशियातील बालीचा दौरा करणार आहेत. बाली शिखर परिषदेदरम्यान, जी 20 मधील नेते “मिळून सावरुया, जोरकसपणे सावरुया”,”रिकव्हर टुगेदर, रिकव्हर स्ट्राँगर” या संकल्पने अंतर्गत जागतिक आव्हानांबाबतच्या प्रमुख मुद्यांवर विस्तृतपणे विचारमंथन करतील. जी 20 शिखर परिषदेच्या अजेंड्याचा एक भाग म्हणून अन्न आणि ऊर्जा सुरक्षा; आरोग्य आणि डिजिटल परिवर्तन ही तीन कार्य सत्रे आयोजित केली जातील. शिखर परिषदेच्या समारोप सत्रात राष्ट्राध्यक्ष विडोडो प्रतीकात्मकपणे पंतप्रधान नरेंद्र मोदी यांच्याकडे जी 20 चे अध्यक्षपद सुपूर्द करतील. 1 डिसेंबर 2022 पासून भारत औपचारिकपणे जी 20 चे अध्यक्षपद भूषवणार आहे. शिखर परिषदेच्या पार्श्वभूमीवर पंतप्रधान इतरही राष्ट्रप्रमुखांबरोबर द्विपक्षीय बैठका घेतील. पंतप्रधान बाली येथे भारतीय समुदायाला संबोधित करत संवाद साधणार आहेत.
राम जेठमलानी यांच्या निधनाबद्दल पंतप्रधानांनी व्यक्त केला शोक

ज्येष्ठ विधिज्ञ आणि माजी केंद्रीय मंत्री राम जेठमलानी यांच्या निधनाबद्दल पंतप्रधान नरेंद्र मोदी यांनी शोक व्यक्त केला आहे. “श्री राम जेठमलानी यांच्या निधनामुळे, भारताने एक निष्णात वकील आणि न्यायसंस्था तसंच संसदेत मोठे योगदान देणारी मान्यवर व्यक्ती गमावली आहे. ते कुशाग्र बुद्धीचे, निर्भय आणि आपली मते परखडपणे मांडणारे व्यक्ती होते. त्यांच्या मनात जे विचार असतील, ते स्पष्टपणे, कोणालाही न घाबरता व्यक्त करत असत. आणिबाणीच्या अंधारयुगात त्यांनी ज्या धैर्याने व्यक्तीस्वातंत्र्यासाठी लढा दिला, ते सदैव लक्षात राहील. गरजूंना मदत करणे, हा त्यांच्या स्वभावाचा स्थायीभाव होता. राम जेठमलानी यांच्यासोबत विविध प्रसंगी चर्चा करण्याची संधी मला मिळाली, त्याबद्दल मी स्वतःला भाग्यवान समजतो. आज, त्यांच्या निधनाच्या दुःखद प्रसंगी, त्यांचे कुटुंबीय, मित्रपरिवार आणि चाहत्यांप्रति मी शोकसंवेदना व्यक्त करतो. ते आज आपल्यात नसले तरी त्यांचे कार्य आपल्याला कायम प्रेरणा देत राहील. ओम शांती !” असे पंतप्रधानांनी म्हंटले आहे.
शांघाय पार्टीचे  सचिव हॉन झेंग आणि पंतप्रधान नरेंद्र मोदी यांची भेट

शांघाय पार्टीचे सचिव चीनच्या कम्युनिस्ट पार्टीच्या पॉलिट ब्युरोचे सदस्य हॉन झेंग यांनी आज पंतप्रधान नरेंद्र मोदी यांची भेट घेतली. पंतप्रधान मोदी यांनी गेल्यावर्षी शांघायला भेट दिली होती त्याचा परिणाम म्हणजे, भारतासंबंधी शांघायमध्ये जागरुकता निर्माण झाली असून आता शांघायवरुन मोठया संख्येने लोक भारत भेटीवर येत आहे. यावेळी पंतप्रधान मोदी यांनी आपल्या शांघाय दौऱ्याच्या आठवणी ताज्या केल्या. मुंबई-शांघाय भगिनी शहर करारांमुळे उभय देशांच्या आर्थिक राजधानी असलेल्या शहरांमधील संबंध अधिक मजबूत बनले आहेत असेही नरेंद्र मोदी यांनी यावेळी सांगितले. “भारत-चीन प्रांतीय नेत्यांच्या मंचाची निर्मिती केल्यामुळे द्विपक्षीय संबंध अधिक व्यापक आणि सुदृढ होण्याच्या दृष्टीने टाकलेले एक पाऊल ठरणार आहे. पंतप्रधान नरेंद्र मोदी आणि हॉन झेंग यांच्या दरम्यान यावेळी सध्याच्या जागतिक अर्थव्यवस्थेविषयी चर्चा झाली. जागतिक अर्थव्यवस्थेच्या वृध्दीसाठी भारत आणि चीन आघाडीची भूमिका निभावू शकतात, असे यावेळी सांगण्यात आले.
केंद्रीय आरोग्य सेवेतील डॉक्टरांव्यतिरिक्त अन्य डॉक्टरांच्या निवृत्तीची वयोमर्यादा ६५ वर्षांपर्यंत वाढवायला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने केंद्रीय आरोग्य सेवेतील डॉक्टरांव्यतिरिक्त अन्य डॉक्टरांच्या निवृत्तीची वयोमर्यादा ६५ वर्षांपर्यंत पुढील पद्धतीने वाढवायला मंजुरी दिली आहे.- १. भारतीय रेल्वे वैद्यकीय सेवेतील डॉक्टरांचे निवृत्तीचे वय ६५ वर्षांपर्यंत वाढवायला कार्योत्तर मंजुरी २. नौवहन मंत्रालयांतर्गत प्रमुख पोर्ट ट्रस्ट (स्वायत्त संस्था) मधील डॉक्टर्स आणि उच्च शिक्षण विभागाअंतर्गत केंद्रीय विद्यापीठे आणि आयआयटीमध्ये काम करणाऱ्या डॉक्टरांसाठी निवृत्तीचे वय ६५ वर्षापर्यंत वाढवायला कार्योत्तर मंजुरी ३. संबंधित मंत्रालयांच्या /विभागांच्या प्रशासकीय नियंत्रणाखाली असलेल्या डॉक्टरांसाठी निवृत्तीची वयोमर्यादा ६५ वर्षापर्यँत वाढवली ४. ६२ व्या वर्षापर्यंतच डॉक्टरांना प्रशासकीय पद भूषवता येईल आणि त्यांनतर त्यांचा सेवाकाळ बिगर-प्रशासकीय पदांमध्ये राहील या निर्णयालाही केंद्रीय मंत्रिमंडळाने मंजुरी दिली. या निर्णयामुळे उत्तम रुग्ण सेवा , वैद्यकीय महाविद्यालयांमध्ये योग्य शैक्षणिक उपक्रम, आणि उत्तम आरोग्य सेवा पुरवण्यासाठी राष्ट्रीय आरोग्य कार्यक्रमांची प्रभावी अंमलबजावणी करण्यात मदत मिळेल. केंद्र सरकारच्या विविध मंत्रालये/विभागांच्या अंदाजे १४४५ डॉक्टरांना याचा लाभ मिळेल. या निर्णयामुळे फारसा आर्थिक बोजा पडणार नाही कारण बहुतांशी पदे रिक्त आहेत आणि मंजूर पदांच्या तुलनेत सध्याचे अधिकारी त्यांच्या अधिकारात काम सुरु ठेवू शकतात.
विशाखापट्टणम वायुगळती दुर्घटनेचा पंतप्रधानांनी घेतला आढावा

विशाखापट्टणम वायुगळती दुर्घटनेच्या पार्श्वभूमीवर केल्या जात असलेल्या उपाययोजनांचा आढावा घेण्यासाठी पंतप्रधान श्री.नरेंद्र मोदी यांनी आज सकाळी एका उच्चस्तरीय बैठक घेतली. बाधितांच्या सुरक्षेसाठी तसेच या दुर्घटनाग्रस्त जागेच्या संरक्षणासाठी होत असलेल्या उपायांवर त्यांनी सविस्तर चर्चा केली. पंतप्रधानांच्या अध्यक्षतेखाली झालेल्या या बैठकीस संरक्षणमंत्री श्री.राजनाथ सिंग, गृहमंत्री श्री.अमित शहा, गृहराज्यमंत्री श्री.नित्यानंद राय आणि श्री.जी.किशन रेड्डी यांच्यासह वरिष्ठ अधिकारी उपस्थित होते. आज सकाळी या दुर्घटनेची माहिती मिळताच पंतप्रधानांनी आणि गृहमंत्र्यांनी आंध्रप्रदेशच्या मुख्यमंत्र्यांशी संवाद साधून, परिस्थितीवर तोडगा काढण्यासाठी आवश्यक ती सर्व मदत व सहकार्य केंद्र सरकारकडून दिले जाईल अशी ग्वाही दिली. सद्यस्थितीवर त्यांचे सातत्याने व बारकाईने लक्ष आहे. या बैठकीनंतर लगेचच प्रत्यक्ष त्या जागेवरील परिस्थितीचे व्यवथापन करण्यासाठी पाठबळ पुरविण्याच्या दृष्टीने नेमकी कोणती पावले उचलावीत, याचा आराखडा तयार करण्यासाठी, कॅबिनेट सचिवांनी एक तपशीलवार आढावा बैठक घेतली. या बैठकीत गृहमंत्रालय, पर्यावरण, वन व हवामानबदल मंत्रालय, रसायने व पेट्रोरसायने मंत्रालय, औषध मंत्रालय, माहिती व प्रसारण मंत्रालय या मंत्रालयाचे सचिव, NDMA अर्थात राष्ट्रीय आपत्ती व्यवस्थापन प्राधिकरणाचे सदस्य, NDRF अर्थात राष्ट्रीय आपत्ती उपाय दलाचे महासंचालक, आरोग्यसेवा विभागाचे महासंचालक, AIIMS चे महासंचालक आणि वैद्यक क्षेत्रातील तज्ज्ञ यांचा सहभाग होता. NDRF ची पुण्यातील CBRN म्हणजेच रासायनिक, जैविक किरणोत्सर्गविषयक आणि आण्विक प्रकारणांसंबंधीची तुकडी आणि नागपूरच्या NEERI म्हणजेच राष्ट्रीय पर्यावरण अभियांत्रिकी संशोधन संस्थेच्या तज्ज्ञांचे पथक त्वरित विशाखापट्टणम येथे जाऊन राज्य सरकारला मदत करण्यास सुरुवात करेल, असे यावेळी निश्चित करण्यात आले. या दुर्घटनेमुळे प्रत्यक्ष ठिकाणी उत्पन्न झालेली स्थिती हाताळण्याबरोबरच, या प्रकारामुळे नजीकच्या काळात व भविष्यात होणारे आरोग्यविषयक दुष्परिणाम लक्षात घेऊन त्यांवर उपाय करण्यासाठी या पथकांची राज्य सरकारला मदत होणार आहे. विशाखापट्टणम जिल्ह्यात गोपाळपट्टणम मंडलामध्ये आर.आर.वेंकटपुरम गावातील एका रसायन कारखान्यात आज पहाटे तीन वाजताच्या सुमारास स्टिरीन वायूगळतीचा प्रकार घडला. यामुळे भोवतालची नरावा, बीसी कॉलनी, बापूजीनगर, कंपालापालेम, आणि कृष्णानगर ही गावे बाधित झाली. स्टिरीन हा विषारी वायू असून, यामुळे त्वचा व डोळ्यांना खाज सुटणे, श्वसनास त्रास, आणि अन्य आरोग्यविषयक समस्या उद्भवू शकतात. विशाखापट्टणममधील NDRF चे पथक व CBRN ची तुकडी, राज्य सरकारच्या व स्थानिक प्रशासनाच्या मदतीसाठी ताबडतोब घटनास्थळी रुजू झाले. घटनास्थळाजवळ राहणाऱ्या लोकांना NDRF च्या पथकाने लगेचच तेथून हलवून सुरक्षित स्थळी नेले. विशेष CBRN तुकडी पुण्याहून व NEERI च्या तज्ज्ञांचे पथक नागपूरहून विशाखापट्टणमकडे रवाना झाले आहे. त्याशिवाय, आरोग्यसेवा महासंचालक तेथील आरोग्यसेवकांना वैद्यकीय सल्ला देणार आहेत. गळती झालेल्या संयुगाचे गुणधर्म, त्याचा परिणाम, बाधितांमधील सर्वसामान्य लक्षणे, प्रथमोपचार, प्रतिबंधात्मक काळजी, या घटनेसंबंधाने करण्याच्या व टाळण्याच्या गोष्टी- ही सर्व माहिती येथे मिळू शकेल.
दमण अणि दिव मध्ये पंतप्रधानांच्या हस्ते विविध विकास योजनांचा शुभारंभ

पंतप्रधान नरेंद्र मोदी यांनी आज दमण आणि दिवमध्ये 1 हजार कोटी रुपयांच्या विविध विकास योजनांचा शुभारंभ केला. पंतप्रधानांनी विविध कार्यक्रमांच्या लाभार्थींना प्रमाणपत्रांचे वाटप केले तसेच दमण महाविद्यालयाच्या मैदानावर जाहीर सभेला संबोधित केले. दमण मधली जाहीर सभा ही ऐतिहासिक घटना असल्याचे पंतप्रधानांनी सांगितले. यावेळी उपस्थित राहिलेल्या लोकांच्या प्रचंड संख्येमुळेच नव्हे, तर इथे शुभारंभ झालेल्या विकास प्रकल्पांमुळेही घटना ऐतिहासिक आहे, असे ते म्हणाले. दमणच्या लोकांनी स्वच्छतेला सर्वोच्च महत्व द्यावे असे आवाहन करत पंतप्रधानांनी स्वच्छताअसेल, तिथे पर्यटनाच्या संधी वाढतात, असे स्पष्ट केले. उघड्यावर शौच करण्यापासून दमण मुक्त केल्याबद्दल पंतप्रधानांनी स्थानिक जनता आणि स्थानिक प्रशासनाचे अभिनंदन केले. ई-रिक्षांचा आणि सीएनजीचा वापर अशा माध्यमातून दमणने स्वच्छतेचा लोक चळवळ म्हणून केलेला स्वीकार हे आपल्या सर्वांसाठी प्रेरणादायी उदाहरण आहे, असे पंतप्रधानांनी सांगितले. दमणच्या सर्वसमावेशक संस्कृतीचा उल्लेख करुन दमण हा मिनी-भारत झाला असून, देशभरातून आलेले लोक इथे वास्तव्य करतात आणि काम करतात, या शब्दात पंतप्रधानांनी कौतुक केले. मच्छीमारांच्या कल्याणासाठी सरकारने अनेक पावले उचलली आहेत, असे ते म्हणाले, आणि मच्छीमारांच्या जीवनात सकारात्मक बदल घडवून आणण्याच्या कटीबद्धतेमुळे नील क्रांतीची प्रेरणा मिळाली असून नील क्रांतीवर आपला भर असल्याचे ते म्हणाले. उडान योजनेअंतर्गत एअर ओदिशाच्या अहमदाबाद-दिव उड्डाणाचा शुभारंभ पंतप्रधानांच्या हस्ते झाला. दमण ते दिव दरम्यानच्या पवन हंस हेलिकॉप्टर सेवेचा शुभारंभही पंतप्रधानांनी व्हिडीओ लिंक द्वारे केला. पंतप्रधानांनी नवजात बालिकांना ‘बेटी बचाओ, बेटी पढाओ’ अंतर्गत ‘बधाई कीट’चे वाटप केले. दमण-दिव प्रशासनातर्फे वाहन चालवण्याचे मोफत प्रशिक्षण देण्यात आलेल्या महिलांना त्यांनी प्रमाणापत्र दिली तसेच शालेय विद्यार्थिनींना सायकल प्रदान केल्या. सीएनजी वाहनांसाठीचे परवानेही पंतप्रधानांनी वितरीत केली. प्रधानमंत्री शहरी आणि ग्रामीण आवास योजना, प्रधानमंत्री जीवन ज्योती विमा योजना आणि प्रधानमंत्री मुद्रा योजनेच्या लाभधारकांना पंतप्रधानांनी प्रमाणपत्रांचे वाटप केले. तसेच त्यांनी ई-रिक्षा, पहली सवारी आणि रुग्णवाहिकांनाही हिरवा झेंडा दाखवला.
भारत आणि कतार यांच्यातल्या कौशल्य विकास आणि पात्रतेसंदर्भातल्या सामंजस्य कराराला केंद्रीय मंत्रिमंडळाची मान्यता

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत भारत आणि कतार यांच्यात कौशल्य विकास आणि पात्रता ओळखण्यासंदर्भात झालेल्या सामंजस्य करारावर स्वाक्षऱ्या करण्याला मंजूरी देण्यात आली. या सामंजस्य करारामुळे, मनुष्यबळाचे आदान-प्रदान, कौशल्य विकास तसंच कतारमध्ये युवकांना नोकरीची संधी सुलभ होणार आहे.
भारत- आफ्रिका फोरमपरिषदेतल्यामुद्द्यांची अंमलबजावणीकरण्यासाठीयेत्या चारवर्षात१८ नवेभारतीय  मिशन्सआफ्रिकेत चालूकरण्यासकेंद्रीय मंत्रीमंडळाचीमंजुरी

भारत- आफ्रिका फोरम परिषदेतल्या मुद्द्यांची अंमलबजावणी करण्यासाठी आफ्रीकेत, 2018- 2021 या चार वर्षाच्या काळासाठी 18 नवे भारतीय मिशन सुरु करायला पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्री मंडळाच्या बैठकीत मान्यता देण्यात आली. बुर्कीनो फासो, केमेरून, केप व्हर्दे, शाड, रिपब्लिक ऑफ काँगो, जिबूती, ईक्विटो रिअलगिनी, एरिट्रिया, गिनी, गिनी बिसाउ, लायबेरिया, मोरीटोनिया, रवांडा, साओ टोम आणि प्रिन्सिपे, सियरा लिओन, सोमालिया, स्वाझीलंड, टोगो या 18 ठिकाणी नवे भारतीय मिशन उघडण्यात येतील.2018- 2021 या चार वर्षाच्या काळासाठी ही मिशन उघडण्यात येणार असून त्यामुळे निवासी भारतीय मिशनची संख्या वाढून ती 29 वरून 47 होणार आहे. या निर्णयामुळे आर्फ्रिका खंडात भारताचीराजनैतिक व्याप्ती वाढणार असून आफ्रिकन देशातल्या भारतीय समूहाला संपर्क करणे सुलभ होणार आहे.नवी मिशन सुरु करणे म्हणजे आफ्रिकेसमवेत विस्तृत सहकार्य करण्याच्या दृष्टीकोनाची अंमलबजावणी करण्याच्या दिशेने एक पाऊल आहे.
पीएसएलव्ही-सी 37 आणि कार्टोसॅट उपग्रहासह 103 नॅनो उपग्रहांचे यशस्वी प्रक्षेपणपंतप्रधानांतर्फे इस्रो चूमूचे अभिनंदन

पीएसएलव्ही-सी 37 आणि कार्टोसॅट उपग्रहासह 103 नॅनो उपग्रहांच्या यशस्वी प्रक्षेपणाबद्दल पंतप्रधान नरेंद्र मोदी यांनी इस्रोचे अभिनंदन केले आहे. “पीएसएलव्ही-सी 37 आणि कार्टोसॅट उपग्रहासह 103 नॅनो उपग्रहांचे यशस्वी प्रक्षेपण केल्याबद्दल इस्रोचे अभिनंदन. आपल्या अंतरीक्ष वैज्ञानिक समुह आणि देशासाठी इस्रोचे हे उल्लेखनीय पाऊल एक अतिशय अभिमानाची बाब आहे. पंतप्रधान अंतरीक्ष विभागाच्या सचिवांशी बोलले आणि आजच्या या अभूतपूर्व कामगिरीबद्दल त्यांचे आणि सर्व शास्त्रज्ञांचे अभिनंदन” केले.